(Rapport Uffiċjali u Rivedut)

Laqgħa Nru. 30

It-Tlieta, 11 ta' April, 2000

Stampat fl-Uffiċċju ta' l-Iskrivan

Prezz Lm1

Laqgħa Nru. 30

It-Tlieta, 11 ta' April, 2000

Il-Kumitat iltaqa' fil-Palazz, il-Belt Valletta, fl-7.30 p.m.

Il-Minuti tal-laqgħa Nru. 29 li saret fil-21 ta' Marzu, 2000 ġew konfermati.

SERVIZZI FIL-QASAM TA' L-ADDICTIVE BEHAVIOUR

IĊ-CHAIRPERSON (Onor. Helen D'Amato): Nibda billi nirringrazzja lilkom ilkoll hawn preżenti talli aċċettajtu l-istedina tagħna u niskuża ruħi talli domna ftit ma bdejna din il-laqgħa.

Jien persważa li intom li qegħdin hawnhekk tafu lil xulxin għaliex minkejja li ġejjin minn għaqdiet, fondazzjonijiet jew aġenziji diversi, kollha taħdmu fl-istess ambjent u żgur li ħdimtu flimkien minkejja li ġejjin minn toroq differenti.

L-għan li bħala kumitat nixtieq li nilħqu permezz ta' dawn il-laqgħat, huwa li flimkien naraw jekk is-servizzi li qed nagħtu, u huma ħafna s-servizzi li qed nagħtu fil-qasam ta' l-addictive behaviour - ma nixtieqx li nirriferu biss għal drugs jew drugs and alcohol, imma nixtieq nifirxu iktar minn hekk - humiex verament qed jilħqu l-bżonnijiet tal-klijent li għandna quddiemna.

Meta aħna qegħdin naħdmu minn aġenziji differenti, kemm qed nidduplikaw xogħol?

Filwaqt li qed nagħmlu dawn l-isforzi kollha u nonfqu tant flus - u mhux qed insemmi l-flus mil-lat ta' effectiveness - qegħdin nikkordinaw biżżejjed bejnietna, jew forsi aġenziji differenti qed jagħmlu l-istess xogħol u forsi qed jaqgħulna nies minn max-xibka li kull wieħed u waħda minnkom qed tipprovaw li tifirxu biex kemm jista' jkun tilħqu nies?

Nixtieq ukoll li ma nħarsux biss lejn ir-rehabilitation, għax jekk inħarsu biss lejn ir-rehabilitation inkunu qegħdin inħarsu biss lejn parti mill-problema.

Nixtieq naraw kemm qegħdin nitfgħu enfasi fuq il-prevention, il-primary u s-secondary prevention, u naturalment anke fuq ir-riabilitazzjoni, għax b'saqajna ma' l-art, nafu li niffokaw kemm niffokaw fuq il-prevention, tajjeb kemm hu tajjeb is-servizz li nagħtu u nimpenjaw ruħna kemm nimpenjaw ruħna, dejjem se jibqa' grupp ta' nies li se jkollhom bżonn ir-rehabilitation.

Dan huwa li nixtiequ nisimgħu mingħandkom, barra naturalment il-proposti tagħkom kif nistgħu ntejbu s-servizz.

Preżenti hawnhekk hawn għaqdiet li għandhom funding mill-gvern, mhux qed ngħid funding totali imma per eżempju l-Caritas u l-OASI għandhom funding min-naħa tal-gvern waqt li l-Aġenzija sedqa hija aġenzija tal-gvern bil-funding totali tagħha ġej mill-gvern.

Mela meta qed isir dan il-funding kollu, kemm verament qed nilħqu l-għanijiet tagħna bis-servizz li qed nagħtu lill-klijenti tagħna?

Skużawni, iżda jidher li saret sejħa għal quorum fil-Parlament, għaldaqstant ikollna nissospendu s-seduta għal ftit minuti.

Fis-7.32 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fis-7.42 p.m.

IĊ-CHAIRPERSON: Minħabba li hawn nies preżenti li ma nafx mil-liema għaqda ġejjin, se nsejjaħ l-għaqdiet kollha li ġew mistiedna kemm għall-benefiċċju tal-membri tal-kumitat, u kemm biex inkunu nafu liema aġenziji u għaqdiet qegħdin preżenti.

L-Aġenzija sedqa, Caritas, OASI, Gamblers Anonymous, AL-ANON, AA, GĦaqda Ġenituri Nħarsu lil Uliedna, Sense Group u Alateen Family Anonymous.

Peress li r-rappreżentanti ta' l-OASI għandhom battikata biex jiġu minn GĦawdex, naħseb tajjeb li l-ewwel nistieden lilhom jagħmlu l-intervent tagħhom biex jekk forsi ma jkunx possibbli għalihom li jattendu l-laqgħat l-oħra li naħseb se jkollna, almenu jkunu diġa' taw il-preżentazzjoni tagħhom.

Pero' nixtieq nagħmilha ċara li l-iskop ta' dawn il-laqgħat m'huwiex li niġu hawnhekk biex nagħmlu biss il-presentation tagħna u daqshekk, iżda li wara li ngħidu dak li għandna ngħidu, nisimgħu wkoll dak li għandu xi jgħid ħaddieħor għax b'hekk inkunu nistgħu noqorbu lejn xulxin.

Nistieden issa lir-rappreżentanti ta' OASI.

Jekk hawn iktar minn persuna waħda, tistgħu tiġu flimkien biex tagħtu l-presentation tagħkom.

(Interruzzjonijiet)

Aħna m'aħniex qed nippretendu presentation miktuba, imma li nixtiequ huwa li tagħtuna l-esperjenzi tagħkom.

Jien bdejt bikom għax kif diġa' għedt, intom ġejtu minn GĦawdex u forsi tixtiequ tagħmlu l-presentation tagħkom illum, pero' jekk inti tħoss li ma tixtieqx tagħmel il-presentation illum, ma jimportax.

Li nixtiequ nisimgħu mingħandkom huma l-esperjenzi tagħkom, is-servizzi li tagħtu, forsi d-diffikultajiet li tiltaqgħu magħhom, kif tixtiequ taħdmu iktar mill-qrib ma' aġenziji oħra u fejn tħossu li għandkom vojt fis-servizzi li toffru intom.

Dawn huma l-affarijiet li nixtiequ nisimgħu.

L-OASI qed jippreżentawlna r-rapport annwali tal-Fondazzjoni OASI għas-sena 1999 biex inkunu nistgħu nsegwu x-xogħol li wettqu matul l-1999.

DUN MANWEL CORDINA (Direttur Ġenerali, Fondazzjoni OASI): Il-Fondazzjoni OASI ilha tiffunzjona bħala aġenzija għal disa' snin u matul dawn is-snin żviluppat is-servizzi tagħha fuq tliet dipartimenti, il-prevenzjoni primarja, l-intervent immedjat u l-kura, u r-riabilitazzjoni.

Matul dawn is-snin, kollox sar gradwalment.

Primarjament bdejna bil-prevenzjoni primarja, imbagħad ftaħna l-out-patient care lil nies li huma f'sitwazzjonijiet diffiċli minħabba addictions partikolari.

Il-programm tagħna bħala treatment, u l-filosofija in ġenerali, ġew żviluppati, fis-sens li anke t-tip ta' lingwaġġ li nużaw ġie żviluppat u nitkellmu mhux biss fuq droga, fuq sustanzi jew fuq alkoħol, imma fuq addiction and addictive behaviour.

Jiġifieri l-programm tagħna ma jiddiljax ma' sustanzi, iżda jiddilja ma' sitwazzjonijiet partikolari speċifiċi fil-qasam ta' l-addictions.

Fl-1992 għamilna programm Amerikan li jieħu in konsiderazzjoni l-problema ta' addictions fl-individwu f'kull qasam ta' dawn it-tliet dipartimenti u allura fil-qasam tal-kura għandek programm li jista' jlaqqa' nies li għandhom problemi bid-droga, problemi bl-alkoħol, problemi ta' attitudnijiet adittivi, fosthom il-gambling u problemi ta' eating disorders li llum il-ġurnata huma meqjusa bħala a type of disease in the addictive behaviour.

Bdejna fuq livell ta' out-patients, imbagħad xi sena u nofs ilu, wara preparamenti twal, anke minħabba l-esperjenzi li kellna, żviluppajna l-kura fuq bażi residenzjali u fuq bażi ta' day programme.

Matul iż-żmien qasir li ilna noperaw, nista' ngħid li d-domanda u l-pressure soċjali, dejjem kiber.

L-ewwelnett ma konniex nistennew li l-poplu kellu daqshekk għatx għall-edukazzjoni u għall-bżonn ta' għaqda li meta jkollok bżonnha se ssibha f'kull ħin u f'kull mument.

Il-programm tagħna u l-approach li aħna nużaw, kien approach alternattiv, jiġifieri kien totalment differenti mis-servizz li kien offrut qabel.

Naturalment jeżistu aġenzji oħra, fosthom il-Caritas li għandha esperjenza twila u l-Aġenzija sedqa li ġiet warajna, iżda xorta waħda s-servizzi li nagħtu aħna u l-approach tagħna jolqtu ħafna.

Aħna ma naħdmux biss fuq livell lokali.

L-OASI hija organizzazzjoni li għalkemm għandha l-headquarters tagħha f'GĦawdex, is-servizzi tagħha huma miftuħin fuq bażi nazzjonali u għalhekk sa mill-bidunett dejjem imxejna fuq relazzjoni diretta mal-Ministeru tal-Politika Soċjali.

Qatt ma ħarisna lejn l-organizzazzjoni tagħna bħala waħda li taħdem fuq livell lokali, la meta kien hemm segretarjat u lanqas meta kien hemm ministeru għaliex is-servizzi tagħna huma miftuħin fuq livell nazzjonali.

Aħna ma nitkellmux dwar l-addiction bħala xi problema ta' GĦawdex, imma bħala problema tal-bniedem u allura problema nazzjonali, u kull meta ġejna mitluba nagħtu l-għajnuna tagħna, dejjem tajniha, ġejja minn fejn ġejja t-talba.

U dan jidher ċar mir-rapport annwali tagħna tas-sena l-oħra fejn insibu li mhux biss GĦawdxin imma anke Maltin u barranin ingħataw l-għajnuna tagħna.

Meta qed ngħid "barranin", qed nirreferi kemm għall-barranin li jkunu qed iżuru l-gżejjer tagħna u kemm għall-barranin residenti f'GĦawdex u f'Malta.

Naturalment mil-lat ġeografiku aħna qegħdin f'sitwazzjoni favorevoli għax it-territorju huwa delineat u r-responsabbilta' lokali hija delineata.

L-aktar li niddiljaw huwa ma' nies GĦawdxin, pero' jkun hawn min jisma' dwar it-trattament li aħna nagħtu u dwar il-programmi li żviluppajna fil-qasam tal-prevenzjoni, u allura jekk jistaqsina għalihom, ma niddiskriminawx bejn persuna u oħra.

Is-servizzi tagħna kibru u biex inlaħħqu mas-servizzi li nagħtu, fl-1999 kellna 25 persuna fuq il-payroll; 10 kienu full-time u l-oħrajn kienu part-time.

Barra minn hekk, għandna grupp ta' volontiera li jlaħħaq madwar 50 persuna, li jagħtu servizz fuq livell volontarju.

Jekk taqraw ir-rapport taraw kif fi żmien seba' jew tmien snin, l-organizzazzjoni waslet fejn waslet illum, pero' waħedha u bil-fund raising activities biss, l-organizzazzjoni m'hijiex sostenibbli.

In-nies jidentifikaw ruħhom magħha għal diversi problemi soċjali, pero' l-problema tagħna m'hi xejn ħlief li m'għandniex riżorsi umani għaliex m'għandniex riżorsi finanzjarji.

Il-ħeġġa qiegħda hemm, l-istrutturi u l-istudju qegħdin hemmhekk, u għandna n-nies li qegħdin iħabbtu l-bibien tagħna, pero' m'għandniex riżorsi finanzjarji.

F'Diċembru tajt ordni biex ma naċċettawx iktar klijenti għas-sempliċi raġuni li jekk l-istaff li għandek huwa limitat, ir-riżorsi li għandek huma limitati u anke l-enerġija hija limitata u naturalment trid tagħti kas lil min għandek biex ma jkollokx burn-out.

Ili xi tliet snin ngħid lill-awtoritajiet u lill-projects selection committee - il-Ministeru għall-Politika Soċjali għandhom id-dokumenti kollha - li jekk ma jgħinuniex biex nieqfu fuq saqajna u s-servizzi li għandna jkunu sostenibbli, ikunu cost effective fihom infushom, tiġi ġurnata fejn ikollna nagħlqu.

Għal kuntrarju, għaqda volontarja għandha ċ-ċans li tagħti ħafna servizzi mingħajr ħlas għaliex ċertu xogħol jingħata b'mod volontarju.

Aħna ma nixtiequx nagħlqu u din il-problema ddiskutejniha kemm fuq il-bord tad-diretturi u kemm bħala staff, u l-pożizzjoni hi li at any moment, il-fondazzjoni tista' tiġi xolta, mhux għax m'hemmx bżonnha imma għax għandna bżonn appoġġ li jgħinna nqumu fuq saqajna minħabba li d-domanda għas-servizzi tagħna kibret wisq iżjed milli wieħed kien jimmaġina.

Bħalissa qegħdin nistennew risposta mingħand l-awtoritajiet.

Qatt ma morna pubblikament pero' nista' ngħid li ilni b'overdraft u b'dejn.

Minn hawn u minn hemm dejjem sibt min għamilli tajjeb pero' llum din hija s-sitwazzjoni.

Il-problema tagħna hija waħda finanzjarja u jekk taraw l-estimi li hemm f'paġna 25 tar-rapport li għadni kemm tajtkom, taraw li ebda għaqda tal-gvern, żgħira kemm hi żgħira, ma tmexxi fuq budget daqshekk limitat.

F'paġna 24 hemm il-financial report ta' l-1999 u f'paġna 25 hemm il-projections għas-sena 2000.

Bħalma għedtilkom, aħna għandna tliet dipartimenti li kollha għandhom staff għalihom u għandhom xogħol enormi u ma naħsibx li xi ħadd jista' joffri treatment fuq out-patient programme u day programme residenzjali b'Lm84,500 but we can make it.

MICHAEL ASCIAK: GĦandkom statistika uffiċjali ta' kemm nies ifittxu trattament?

Taħseb li l-persentaġġ ta' nies li jfittxu trattament huwa ogħla f'GĦawdex milli f'Malta?

DUN MANWEL CORDINA: Il-problema tad-droga m'hijiex akuta daqs kemm hi akuta l-problema ta' l-alkoħol, pero' huwa diffiċli biex tikkompara s-sitwazzjoni f'GĦawdex ma' dik f'Malta peress li ma teżistix statistika proprja.

Nista' ngħidlek li l-problema ta' l-alkoħol, kemm f'GĦawdex u kemm f'Malta, hija mitt darba ikbar mill-problema tad-droga, imma ma teżistix statistika u l-alkoħol hija sustanza li hija soċjalment aċċettata.

Il-problema ta' l-alkoħol hija kbira u personalment nista' nidentifika, nafu l-ħinijiet u nafu mil-liema postijiet ikunu ġejjin, imma bħala fondazzjoni ma tistax ...

IĊ-CHAIRPERSON: Jiddispjaċini, iżda jkolli ninterrompik peress li saret sejħa għal quorum fil-Parlament.

Nixtieqkom li waqt li qegħdin tistennew taħsbu ftit fuq l-istatistika u t-tools differenti li jintużaw mid-diversi aġenziji.

Fis-7.55 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fit-8.00 p.m.

IĊ-CHAIRPERSON: Skużawna, tista' tkompli.

DUN MANWEL CORDINA: Diffiċli tkun taf eżatt jekk il-figuri humiex ġenwini jew le, għax jien nista' niġbor l-informazzjoni billi nagħtikom karta biex timlewha u intom tpoġġu fuqha dak li tridu intom allura diffiċli jkollok stampa ċara tas-sitwazzjoni.

Veru li ċertu affarijiet jistgħu jkunu komuni, imma diffiċli tagħraf id-data ġenwina.

Kien hemm tentattiv u għal żmien twil l-Aġenzija sedqa li għandha r-resource centre tagħha, kienet toħroġ id-data.

Ma konniex kollha qegħdin hemmhekk, u peress li minn Diċembru 'l hawn, naqqast l-istaff, jien m'għandix żmien jew riżorsi biex nitfa' lil xi ħadd jieħu ħsieb id-data.

Kulħadd iżomm id-data b'mod individwali fuq il-computer, imma m'għandniex ħin biex naħdmuha.

Jien dejjem ikkoperajt u nixtieq li nkompli nikkopera fuq dan il-livell, imma biex tiġbor b'mod serju ċertu data, trid ħafna ħin.

Rigward il-programm tagħna, aħna nimxu fuq il-Minnesota model, fuq il-prinċipju ta' tnax-il pass.

Id-disease concept huwa l-bażi tal-kura u l-bażi tal-prevenzjoni.

Inti trid tgħallem li jekk il-life-style ta' dak li jkun tkun waħda ta' mingħajr kontroll, tista' toħroġlok kondizzjoni li mbagħad tiġi kronika u li tibqa' għomrok kollu kkondizzjonat minnha u li ma tfieq qatt minnha.

Jekk tkun għadek fil-ħin, tista' ma tħallix il-kondizzjoni toħroġ.

Jekk għandek life-style mibnija fuq ċertu prinċipji ta' health promotion, tista' twaqqaf il-proċess ta' disintegrazzjoni u l-programm jgħinek titgħallem dawk l-iskills biex tkun tista' tikkontrolla u ma tħallix lilek innifsek taqa' u terġa' tmur tixrob, jew terġa' tmur tieħu d-droga, jew terġa' tmur f'sitwazzjonijiet li jagħmlulek il-ħsara.

Il-bniedem jista' jkollu relapse, imma fil-programm tagħna, ir-relapse fiha nfisha - u hawn tidħol il-kwestjoni tad-data, ta' l-istatistika - m'hijiex disfatta ta' programm ta' kura imma hija convincer.

Jiġifieri jekk bniedem li jkun għamel programm ta' kura, jiżloqlok, jista' jikkonvinċi ruħu kemm kien aħjar meta mexa mal-prinċipji tal-programm.

U hemmhekk tidħol il-kwestjoni ta' x'inhu l-persentaġġ ta' suċċess.

Hemmhekk għandek concept li huwa differenti minn concepts oħrajn, that once you have graduated, ma tistax ikollok relapse u jekk ikollok relapse ifisser li l-programm ikun falla.

Jiġifieri hemmhekk diġa' għandek basic concept li huwa differenti.

Aħna nemmnu+ ħafna f'support kontinwu u għalhekk naħdmu fil-qrib ma' l-AA, ma' l-NA u mal-GA.

Aħna nħeġġu u nenfasizzaw lill-klijenti kollha li joħorġu mit-treatment tagħna biex tul ħajjithom kollha jattendu dawn il-fellowships.

Aħna għandna l-istess prinċipji ta' l-AA u fil-programm tagħna nużaw l-istess passi, allura faċli għall-klijenti tagħna li jintegraw għomorhom kollu f'dawn it-tip ta' fellowships li jiltaqgħu kull ġimgħa.

IĊ-CHAIRPERSON: Nirringrazzjak.

L-Onor.

KARL CHIRCOP: Peress li s-soċjeta' Għawdxija hija forsi xi ftit jew wisq iktar secluded minn dik Maltija, dan il-fattur jikkaġuna problemi fl-intermediate intervention sector tal-programm tagħkom?

U dan jiġi rifless fit-trattament li attwalment jingħata?

Mistoqsija oħra li nixtieq nagħmel hija pjuttost ta' natura amministrattiva.

X'tip ta' kollaborazzjoni għandkom mal-Ministeru għal GĦawdex?

Inti semmejt li tikkollaboraw direttament mal-Ministeru għall-Politika Soċjali, iżda teżisti kollaborazzjoni mal-Ministeru għal GĦawdex?

DUN MANWEL CORDINA: Bħala tweġiba għall-ewwel mistoqsija tiegħek, nista' ngħidlek li hekk kienu jaħsbu għaxar snin ilu meta jien kelli l-idea li nibda xi servizz f'GĦawdex.

Kienu jaħsbu li l-GĦawdxin huma magħluqin u jippreferu jibqgħu GĦawdex milli jirrikorru għand xi aġenzija f'Malta, imma l-prinċipju jgħodd għall-individwu u mhux għall-poplu in ġenerali.

L-istatistika turi dan b'mod ċar, anzi llum il-ġurnata lanqas għadhom iħarsu lejna bħala fondazzjoni li tiddilja biss ma' każi ta' droga jew ta' alkoħol, imma jiġu għandna bi kwalunkwe problema li jkollhom.

Minkejja li ċ-ċentru tat-treatment qiegħed fil-periferija, l-uffiċċju amministrattiv u s-secondary prevention qiegħed eżattament fiċ-ċentru, u kulħadd jaf fejn hu.

Dalwaqt se nbiddlu l-post għaliex għalqilna ż-żmien u sibna lil xi ħadd li offrielna post ieħor u nista' ngħidilkom li n-nies diġa' jafu eżatt fejn se mmorru.

Il-poplu GĦawdxi, meta jingħata servizz u s-servizz jingħata 24 siegħa kuljum u jingħata tajjeb, imur għalih.

Rigward kooperazzjoni mal-ministeru, nista' ngħid li teżisti kooperazzjoni u teżisti fuq livell ta' attivitajiet partikolari li nagħmlu.

Jekk ikollna bżonn ċertu għajnuna, niktbu lill-ministeru u normalment ningħataw dik l-għajnuna.

Per eżempju kif għedt, se nbiddlu l-uffiċċju amministrattiv u allura kien hemm bżonn ta' maintenance tal-post.

Ktibt lill-ministeru u l-construction and maintenance unit tal-ministeru, offrielna b'xejn il-labour u jien ħallast biss għall-materjal.

Jekk ikollna xi attivita' u jkollna bżonn nipprintjaw l-inviti jew il-programmi, il-ministeru jew il-culture council jipprintjawhomna.

Jiġifieri fuq dak il-livell teżisti kooperazzjoni filwaqt li f'sitwazzjonijiet oħra, immorru through l-Ministeru għal GĦawdex bħala istituzzjoni biex nilħqu l-gvern ċentrali.

Ħafna min-nies ma jafux li aħna naqgħu taħt il-gvern ċentrali iżda jaħsbu li aħna naqgħu taħt ir-responsabilita' tal-Ministeru għal GĦawdex.

Aħna ffinanzjati mill-gvern ċentrali.

GĦar-rigward ta' kooperazzjoni ma' għaqdiet u aġenziji oħra, aħna dejjem konna pro-cooperative.

Meta ma kellniex ir-residential programme, aħna konna nibgħatu l-klijenti tagħna jew lill-Caritas jew lill-Aġenzija sedqa, skond ix-xewqa ta' l-individwu u skond l-assessments li konna nagħmlulhom.

F'livell ieħor, nista' ngħidlek li kien hawn diversi ftehim, pero' we were never considered mill-kumitat tad-Detox li fih hemm il-Caritas u l-Aġenzija sedqa.

Aħna qatt ma konna f'dak il-kumitat.

Qatt ma konna kkonsidrati li jista' jkollna klijenti minn Malta li qegħdin id-Detox.

Qatt ma konna madwar dik il-mejda.

Konna tkellimna dwar dan, imma qatt ma ġejna madwar il-mejda.

Qatt ma kellna rappreżentant madwar dik il-mejda.

Il-maġġoranza tal-Maltin li ġew għandna għat-treatment, ġew, jew għax semgħu lil xi ħadd minna jitkellem fuq ir-radju jew fuq it-television, jew inkella għax sema' lil xi ħadd li kien fit-treatment għandna jitkellem.

IĊ-CHAIRPERSON: Skużawna għal darb'oħra, pero' jkollna mmorru fil-Parlament għax kien hemm sejħa għal quorum.

Fit-8.10 p.m. il-Kumitat kien sospiż minħabba sejħa għal quorum fil-Kamra tad-Deputati u rriżuma fit-8.12 p.m.

IĊ-CHAIRPERSON: L-Onor.

JEAN PIERRE FARRUGIA: Rigward il-problema tax-xorb, tista' tgħidilna jekk il-problema hijiex iktar komuni fiż-żgħażagħ milli fl-adulti?

DUN MANWEL CORDINA: Jiddependi mill-individwu.

F'ċertu nies, l-addiction tidħol f'qasir żmien waqt li f'oħrajn tidħol iktar b'mod gradwali, imma ultimately, dawk in-nies li jixorbu iktar minn ċertu ammont, illum jew għada, se jkollhom il-problema ta' l-alkoħoliżmu.

Mhux kulħadd jirrikonoxxi li għandu problema u huma n-nies ta' madwarhom li jindunaw li hemm disruption tal-karattru ta' dik il-persuna.

Diffiċli ngħid l-etajiet ta' min għandu problema, pero' jien ngħidilkom li fi żmien 10 snin, il-problema se tkun akuta minħabba li n-numru ta' żgħażagħ li llum qegħdin jesperimentaw bix-xorb minn eta' daqshekk żgħira ta' 10, 12, 13-il sena, kiber immensament.

Fil-fatt illum stess waslitli petizzjoni mill-iskejjel sekondarji li rrid ngħaddiha lill-awtoritajiet, fosthom il-Kummissarju tal-Pulizija, dwar problemi li hemm madwar l-iskejjel sekondarji.

Numru kbir ta' studenti taħt is-16-il sena qegħdin f'sitwazzjoni fejn qabel ma tibda l-iskola u wara li tispiċċa l-iskola, qed jiġu inizjati fix-xorb.

Naf li l-pulizija qed tagħmel ħilitha kollha imma minħabba anomaliji legali, il-pulizija ma jistgħu jagħmlu xejn.

Diġa' għandi 500 firma ta' għalliema u ġenituri, iżda huma talbuni nagħtihom ftit iktar żmien ħalli jiġbru iktar firem qabel ma nieħu dan l-ilment 'il quddiem.

M'għandix kopja ta' din il-petizzjoni għal kulħadd, imma nixtieq inħallilkom kopja tagħha.

Dawn huma ittri ffirmati minn kapijiet ta' skejjel sekondarji li approvaw din l-inizjattiva ta' ġenituri u għalliema.

Ċertu għalliema qed jaraw tfal intelliġenti jaqgħu lura minħabba li qed jixorbu.

Il-ġimgħa l-oħra stess kelli mmur nagħmel session fi klassi minħabba xi żewġ każi partikolari fejn it-tfal huma diġa' disrupted in their education at the age of 13.

JEAN PIERRE FARRUGIA: Tara li l-problema tax-xorb hija aktar komuni f'ċertu lokalitajiet milli f'lokalitajiet oħra?

Fejn hi l-aktar komuni l-problema, fl-ibliet, fl-irħula jew fl-oqsma industrijali?

DUN MANWEL CORDINA: F'GĦawdex m'hemmx differenza bejn raħal u ieħor.

Is-soċjeta' GĦawdxija m'għadhiex daqshekk distinta.

M'hemmx distinzjoni bejn lokalita' u oħra.

Forsi għad hemm xi raħal jew tnejn li għadhom ftit magħluqin, imma l-GĦawdxin, b'mod partikolari ż-żgħażagħ, għandhom identita' soċjali waħda.

JEAN PIERRE FARRUGIA: Taħseb li l-problema hija iktar marbuta ma' discos jew teżisti fil-ħajja ta' kuljum?

DUN MANWEL CORDINA: Il-problema hija marbuta ma' diversi aspetti, fosthom problemi familjari, problemi ta' studju u problemi ta' peer pressures.

Naraw prestazzjoni kbira fis-sistema edukattiva.

Hija sistema informattiva ħafna, pero' m'hijiex sistema edukattiva.

Is-sistema li għandna tfittex li timla' lit-tfal b'informazzjoni imma m'hijiex edukattiva, m'hijiex formattiva, allura f'ċertu sitwazzjonijiet, tfal ta' ċertu eta' jkollhom problemi kbar, per eżempju tfal adoloxxenti jkollhom clashes kbar mal-ġenituri tagħhom.

JEAN PIERRE FARRUGIA: Kemm hemm impjegati ma' l-OASI?

DUN MANWEL CORDINA: Bħalissa qegħdin 20; 8 minnhom huma nurses li jaħdmu bix-shift.

JEAN PIERRE FARRUGIA: M'intomx sodisfatti bit-tip ta' għajnuna li jagħti l-gvern?

Il-gvern għandu budget għall-għaqdiet volontarji .…

DUN MANWEL CORDINA: Ħalli ngħid daqsxejn kif inhi s-sitwazzjoni.

Hemm project selection committee li suppost jara xi proġetti għandha għaqda u mbagħad jagħmel financial services agreement magħha u jgħinha biex tkun tista' tesperimenta l-proġetti tagħha.

Issa jien ilni xi ħames snin taħt din is-sistema, u issa ġejna f'sitwazzjoni fejn il-project selection committee qiegħed jagħti kas biss tar-residential programme u sena ilu vvota Lm15,000 biex jiena nesperimenta u jkolli ċans nara jekk ir-residential treatment irnexxiex jew le.

Bqajna b'dawk il-Lm15,000 u wieħed jifhem li ma tantx tista' tagħmel residential setting għal sena sħiħa bi Lm15,000.

Lm15,000 lanqas biss għall-pagi ma jservu.

Per eżempju s-sena li għaddiet irnexxielna nżommu r-residential, id-day programme u l-out-patients, billi l-istess staff ħadem f'dawn it-tliet dipartimenti, irrestrinġejna r-riżorsi, tajna pagi miżeri, u minkejja dawn il-miżuri, ħallasna Lm38,000 f'pagi biss.

Trid tħallas ukoll il-pagi ta' min jieħu ħsieb il-prevention programme.

Illum irridu nkunu effiċjenti, irridu nkunu kwalifikati.

Sakemm ma jiġri xejn, kollox all right, imma jekk jiġri xi ħaġa, jgħadduna inkjesta u naf li hemm min ikun lest li jagħmel hekk għax forsi għal ċerti nies ikun jaqbel.

Jien irrid nies li huma ħerġin mill-Universita', u fil-preżent għandi persuna minn Malta li taħdem miegħi għax jogħoġbha x-xogħol u l-approach tagħna, imma din il-persuna qed titħallas biss Lm3,500 fis-sena, minkejja li qed taħdem lejl u nhar.

Per eżempju biex lesta dan ir-rapport, ħadem sas-2.00 a.m. Kif diġa' għedt, m'għandniex biżżejjed nies.

Is-sena l-oħra naqqast ħafna mill-output.

Per eżempju kull xahrejn konna noħorġu magazine - il-ġenituri jistgħu jgħidu l-ġid li kien jagħmel dan il-magazine - iżda kellna nwaqqfuh għax ma kellniex finanzi biex inżommuh.

Saħansitra kelli nwaqqaf il-bini ta' l-extension li qed nibnu biex inkun nista' nħallas il-pagi ħalli s-servizzi jibqgħu għaddejjin imma b'danakollu xorta spiċċajt bi Lm30,000 dejn.

JEAN PIERRE FARRUGIA: Kemm hu kkalkolat li għandkom bżonn dħul biex tlaħħqu mal-programm tagħkom?

DUN MANWEL CORDINA: Tlabt lill-gvern jibda jagħtina Lm95,000 fis-sena u l-bżonnijiet ta' human resources u sponsors, naħsbu għalihom aħna.

Qed ngħid Lm95,000 għat-tliet dipartimenti, mhux għat-treatment biss.

Fil-preżent qed nieħdu bejn Lm50,000 u Lm52,000 fis-sena u s-sena l-oħra ħadna Lm43,000.

IĊ-CHAIRPERSON: Jiġifieri b'kollox, is-sena l-oħra ħadtu Lm43,000.

Il-flus l-oħra ġġibuhom minn donations?

DUN MANWEL CORDINA: Iva, inġibuhom permezz ta' donations, sponsorships u għotji in kind.

Per eżempju ħafna mill-ikel li jintuża fir-residential programme, jingħatalna b'xejn.

Hemm min jagħtik ħaxix b'xejn, hemm min jagħtik ikel b'xejn u hemm min jagħtik laħam b'xejn, imma kemm tiflaħ tmur għand l-istess bniedem biex jagħtik affarijiet b'xejn?

IĊ-CHAIRPERSON: Inti tista' tagħmel hekk bħala OASI, imma aġenziji tal-gvern, bħalma hi, per eżempju l-Aġenzija sedqa, ma tistax tagħmel l-istess.

DUN MANWEL CORDINA: Għaxar snin ilu, it-treatment li qegħdin noffru aħna kien offrut lill-gvern fuq franchising ta' Lm350,000 fis-sena.

Jien mort barra minn Malta, rajt is-sistema, għamilt il-programm, bgħatt nies jittrenjaw barra, ġibna s-sistema hawnhekk u issa qegħdin noffruha b'xejn.

Per eżempju meta mort barra, ħadt miegħi fuq l-istess programm, persuni li għal ħames ġimgħat ġiet tiswielhom Lm6,000.

Jien xtaqt li dawn il-flus jibqgħu Malta u għalhekk ftaħt il-programm, imma jien nistenna li l-Istat almenu jirrikonoxxi dan il-fatt.

Biex tagħmel it-treatment tagħna barra, trid ta' lanqas bejn Lm5,000 u Lm6,000 għall-programm ta' sitt ġimgħat, waqt li aħna qegħdin noffruh b'xejn.

Qegħdin nagħmluh fuq 12-il ġimgħa biex inkunu aktar ċerti qabel ma joħorġu barra.

Qed nagħtuhom is-support kemm qabel ma joħorġu u kemm wara f'after care.

Il-valur tat-12 step programme hu magħruf internazzjonalment.

Aħna għandna esperjenza ta' tmien snin u nista' ngħid li meta daħħalna r-residential programme kellna riżultat tajjeb ħafna.

Il-kambjament u l-quality of life li bdew igawdu l-klijenti, huwa nkoraġġanti ħafna.

Jiddispjaċini li għal raġunijiet ta' kunfidenzjalita' ma tista' ġġib lil ħadd minn dawk li għaddew mill-programm jitkellem madwar din il-mejda, imma min jaf lil dawn in-nies, jaf li qabel ma bdew il-programm dawn kienu down the drain u jaf ukoll li wara tliet xhur fil-programm kien hemm riżultat pożittiv u llum hemm min ilu ħames, sitt snin barra.

Jiġifieri l-programm huwa pprovat imma jekk l-Istat ma jsibx soluzzjoni, ikolli noħroġ pubblikament u nitlob appoġġ finanzjarju mill-poplu, u dan jenħtieġ isir in the coming six months għax jien ma nistax nidħol għal dejn li personalment m'għandix biex inħallsu.

IĊ-CHAIRPERSON: Hemm xi input min-naħa tal-Knisja GĦawdxija?

DUN MANWEL CORDINA: Le, il-Fondazzjoni OASI m'hijiex organizzazzjoni tal-Knisja għalkemm jien qassis.

L-istatut huwa totalment lajk.

Il-bord tad-diretturi huwa magħmul minn nies volontarji li ġejjin minn oqsma differenti tas-soċjeta' u d-direttur ġenerali jagħżel hu lil min se joqgħod fuq il-bord tad-diretturi.

Sussegwentement, dawn jiġu approvati mill-Isqof tal-mument, imma mbagħad, l-Isqof ma jindaħalx fl-amministrazzjoni tal-fondazzjoni.

Jiġifieri l-Knisja qiegħda hemmhekk biss biex tara li jkun hemm bord tad-diretturi, imma l-istess statut jgħid li l-Isqof ma jistax jindaħal fit-tmexxija tal-programmi.

IĊ-CHAIRPERSON: Jiġifieri lanqas finanzjarjament ma jindaħal.

Fil-fatt bħala qassis l-ewwel li offrejtha kienet lill-Knisja imma l-Knisja ma kenitx f'pożizzjoni finanzjarja li tidħol għal proġett bħal dan.

L-Isqof ma setax jidħol għalih biex jappoġġjani.

U forsi kien intelliġenti wkoll.

JEAN PIERRE FARRUGIA: Imma l-Knisja lanqas ma tikkontribwixxi parzjalment?

DUN MANWEL CORDINA: Kultant l-arċiprieti, b'mod volontarju, jagħmlu ġbir fil-parroċċi.

Jien nieħu wkoll parti mill-ġbir li jsir darba fis-sena għall-karita' imma m'għandi l-ebda allowance mingħand il-Knisja, pero' rrid ngħid li biex inkun nista' nibda s-servizz, il-Knisja kienet tagħtni l-proprjeta' li llum il-ġurnata, kieku kelli nakkwistaha, irrid xi terz ta' miljun lira.

MICHAEL ASCIAK: Inti għedt li intom tagħtu s-servizz lil kulħadd b'xejn.

Qatt sar screening tal-mezzi finanzjarji tal-familjari tal-persuni li jirrikorru għandkom għas-servizz għax naturalment hawn min għandu ġenituri li jistgħu jħallsu.

DUN MANWEL CORDINA: Jien nixtieq nevita li dan isir għar-raġuni li jekk jidħol il-fattur tal-flus, għada pitgħada, min għandu flus jidħol u min m'għandux ma jidħolx.

Nista' nibdiha mil-lum; nista' nagħzel li nieħu biss min għandu l-flus, imma aħna naħdmu billi nżommu waiting list u nikkonsidraw lil kull min imissu wara xulxin.

Ovvjament, fis-sitwazzjoni li qiegħed, nippreferi li ndaħħal lil min għandu l-flus milli lil min m'għandux, imma aħna ma nikkonsidrawx l-element ta' flus.

Fil-bidu tal-programm nitolbu lil kull wieħed minnhom jiddepożita Lm50 li jingħatawlu lura jekk jispiċċa l-programm, imma jekk iħalli l-programm, dawk il-Lm50 imorru għall-ispejjeż fuq l-administration.

Normalment, wara li jispiċċaw il-programm ikunu rikonoxxenti, imma jekk se titlob għajnuna finanzjarja għal servizz li għandu x'jaqsam mas-saħħa, ikunu ftit dawk in-nies li jirrikorru għalih.

Dan narawh wkoll fejn jidħlu fondi tal-gvern.

Jekk titlob għajnuna għal servizz, ħadd ma jitolbu ħlief dawk li għandhom ċertu ceiling ta' income.

IĊ-CHAIRPERSON: Irridu niftakru li ħafna drabi dawn in-nies ikunu tilfu l-impjieg tagħhom u allura jkunu f'sitwazzjoni finanzjarja, biex ngħid hekk, prekarja ħafna.

DUN MANWEL CORDINA: Ħafna drabi l-familjarji jkunu f'sitwazzjoni fejn il-persuna li tkun qed tieħu d-droga tkun biegħitilhom kważi kollox u jekk titlobhom il-flus, tkun qisek qed tgħidilhom biex ma jiġux aktar.

IĊ-CHAIRPERSON: Ħalli jagħtuk donazzjoni huma, minn jeddhom, bħala rikonoxximent ta' dak li tkun għamilt mal-familjari tagħhom.

DUN MANUEL CORDINA: Eżatt.

Wara li wieħed jispiċċa l-programm, min seta', dejjem ta, imma naturalment, qatt m'hu biżżejjed.

IĊ-CHAIRPERSON: Hawn iktar mistoqsijiet għal Dun Manwel Cordina?

Jidher li m'hawnx aktar mistoqsijiet u għalhekk nirringrazzjak tal-parteċipazzjoni tiegħek, pero' dan ma jfissirx li ma nistgħux insejħulek darba oħra għall-kummenti tiegħek dwar dak li jkun qed jintqal fuq is-suġġett.

Nirringrazzjak.

Dun Cordina semma d-Detox u għaldaqstant nixtieq issa nsejjaħ lil Dr. Grech biex l-ewwelnett jagħtina stampa tad-Detox għax naf li d-Detox huwa l-qasam tiegħu, pero' l-idea m'hijiex biex jirrispondi biss għal dak li ntqal minn Dun Cordina, imma biex niddiskutu d-Detox.

DR. GEORGE GRECH (Clinical Dirctor, Detox Centre): Id-Detox jagħmel parti integrali mill-Aġenzija sedqa u n-nies kollha li jaħdmu fid-Detox, jew huma impjegati direttament ma' l-Aġenzija sedqa, jew inkella, bħalma huma wħud mill-medical staff, huma sekondati ma' l-Aġenzija, allura l-holistic approach u multi-disciplinary team jagħmel iktar sens meta kulħadd jaqa' taħt kappa waħda, taħt responsabbilta' waħda.

Bħalissa fid-Detox qegħdin ħames tobba, erba' rġiel u mara, u full-time nurse waħda u part-time nurses.

Mill-costings li nagħmlu, ħareġ li hija irħas li nimpjegaw part-time nurses milli full-timers għalkemm issa wasalna fil-punt li nippreferu li jkollna full-timers.

Il-persuna in charge huwa bniedem effiċjenti immens - u jien qed nibża' għal saħħtu minħabba l-burn-out li jista' jkollu - imma l-problema hija li ma tantx issib nurses li jridu jiġu jaħdmu d-Detox.

Sfortunatament ikun hemm min irid jiġi for the wrong reasons, fis-sens li hemmhekk ma jqandlux morda, eċċ., pero' n-nies li jiġu għandna jrid ikollhom ċertu motivazzjoni.

Kellna esperjenza ta' nurses li ma kenux tajbin għal hemmhekk u kellna ngħidulhom biex jitilqu.

Bil-part-timers qed niddubbaw, imma problema oħra hija l-policy tal-gvern li ma jissekondax iżjed nies, per eżempju, mid-Dipartiment tas-Saħħa.

Konna identifikajna tnejn li nafuhom, nafu xi jsarrfu għax diġa' ħadmu magħna part-time, imma ma rnexxielniex inġibuhom minkejja li għal kważi sitt xhur sħaħ iċ-Chief Executive ħadmet ħafna biex dawn in-nurses jiġu magħna full-time.

Dak huwa għal dak li jirrigwarda d-Detox out-patient.

Sinjura President, ix-xahar l-ieħor, ilħaqna n-numru ta' 535 ruħ u 460 minnhom kienu fuq il-methadone.

Tistgħu timmaġinaw kif inkunu b'dak l-għadd ta' nies ġejjin hemmhekk.

Fiżikament, il-post sar tali li bilkemm nistgħu nimmaniġġjaw, speċjalment kull nhar ta' Tnejn u Ħamis meta jkollna d-drop-in clinics, meta minn dawn il-535 persuni jiġi kull min jixtieq ikellem lit-tabib.

Il-ġranet l-oħra nħalluhom għal dawk li jkollhom appuntament mat-tabib imma li qed jiġri wkoll huwa li s-Sibt, li suppost hija l-ġurnata li fiha tipprova tiġbor ix-xogħol li ma tkunx ilħaqt għamilt matul il-ġimgħa, qed jiġu dawk il-klijenti li jaħdmu u li ma jkunux jistgħu jiġu jaraw it-tabib matul il-ġimgħa.

Allura s-Sibt saret ukoll ġurnata kważi kważi ta' drop-in.

Ma rridx ninstema' razzist imma l-problema ta' l-GĦarab qed inħossuha pjuttost kbira fis-sens li kulturalment dawn ma jistgħux jifhmu l-konċett li din hija marda li m'intix se tfieq minnha fi ftit ġranet.

Din hija marda kronika allura ma tistax tiġi jumejn, tlett ijiem hawnhekk u tippretendi li se tfieq.

Ħafna drabi dawn jiġu bil-bagalja dritt mill-port u jitolbuna nagħtuhom il-mistura biex ifiequ.

Minkejja l-limitazzjoni li għandna, nixtiequ noffrulhom servizz aħjar imma kulturalment, hemm dan il-blockage.

Kemm jista' jkun, id-Detox nipprovaw noffru servizz personalizzat.

Naraw x'inhuma l-problemi li l-klijent qed iġib quddiemna u barra l-mediċina li nagħtuh, nipprovaw .… Per eżempju issa qed nagħmlu standardized assessment li huwa l-addiction severity index, u bgħatna nies jitħarrġu barra minn Malta dwar dan l-interview bażiku li hu rikonoxxut internazzjonalment.

Bħalissa hawn il-European ASI li kien żviluppat l-Amerka fejn jittieħdu readings tad-dimensjoni tal-klijent, isir rapport fuq il-klijent u mbagħad isir treatment plan għalih.

(Interruzzjonijiet) Nipprovaw nagħmluh personalizzat kemm hu umanament possibbli.

Nixtieq nespandu iktar is-servizzi, pero' jeżistu limitazzjonijiet fiżiċi.

Żvilupp importanti li għamilna din is-sena kien l-introduzzjoni ta' dispensing machine.

Qabel, il-methadone kien jingħata b'mod primittiv ħafna; in-nurses kienu jgħaddu sigħat sħaħ itellgħuh bis-siringa għal ġol-bott.

Tista' timmaġina xi jfisser meta trid tipprepara 400 jew 500 bott għall-għada.

Jien assolutament ma kontx kuntent b'dik is-sistema għax jistgħu jsiru ħafna żbalji, barra l-fatt li l-mod kif kien isir ma kienx daqstant iġeniku.

Issa ġibna dispensing machine li qamitilna somma flus mhux ħażin u għandna database tal-klijenti kollha.

Id-database tinżamm b'mod coded biex ikun hemm livell ta' sigurta', jiġifieri t-tobba għandhom passwords biex ikunu jistgħu jidħlu fid-database.

Il-methadone jingħata f'tazzi disposable u issa nistgħu nimmoniterjaw aħjar id-dispensing tal-methadone.

Żvilupp importanti ħafna kien is-servizz li bdejna nagħtu lin-nisa u bħalissa għandna madwar 60 klijenti nisa.

Nafu li dawn huma klijenti diffiċli ħafna biex jersqu lejn ċertu servizzi, per eżempju biex jagħmlu smear test, u peress li ħafna minnhom huma diġa' nvoluti fil-prostituzzjoni, offrejna li nibdew nagħmlu s-smear test fid-Detox stess.

Dawn diġa' għandhom relazzjoni magħna u allura ma jsibuhiex daqshekk diffiċli biex jagħmlu ċertu testijiet.

Dawn huma high risk group u r-riżultati ta' l-ismear test, huma inkwetanti ħafna.

Il-gyneacologists ma tantx kienu konvinti li fl-eta' żgħira li qed jiġu għandna se jinstab ċertu mard, pero' r-riżultati qed juru mod ieħor.

S'issa, diġa' saru numru mhux ħażin ta' testijiet u 'l quddiem beħsiebna nippubblikaw l-istudji tagħna.

IĊ-CHAIRPERSON: X'support issibu min-naħa tal-gynaecologist?

Nista' ngħid li għandna relazzjoni reċiproka mad-dipartimenti kollha li hemm fl-isptarijiet.

Il-waiting list tagħna hija artifiċjali.

Xi kultant ikollna waiting list ta' ġimgħa, imma klijent nistgħu narawh fi żmien 48 siegħa.

F'ċentri barra minn Malta, per eżempju fl-Ingilterra, wieħed ġieli jrid idum jistenna sitt xhur sakemm jingħata s-servizz.

IĊ-CHAIRPERSON: Anke meta jkollkom bżonn tirriferu pazjenti li jkunu ġew għandkom lil xi dipartiment ieħor?

DR. GEORGE GRECH: Iva, ningħataw attenzjoni immedjata u l-istess nagħmlu aħna.

Jekk konsulent iċemplilna u jgħidilna li għandu pazjent b'overdose, ħaġa komuni ħafna, aħna mmorru narawh within 24 hours.

M'hemm problemi ta' xejn minn dak il-lat.

Għar-rigward ta' għaqdiet oħra, kull nhar ta' Tlieta aħna nagħmlu referral meeting li għalih jista' jiġi kull min irid jirriferi klijenti li għandhom bżonn detoxification bħala in-patients.

Il-Caritas jiġu kull ġimgħa, u flimkien niddiskutu l-pazjenti kollha b'mod liberu ħafna.

Ovvjament, il-pazjent ikollu idea fejn jixtieq imur u aħna stess inħeġġuh li jekk ikun diġa' beda d-djalogu, per eżempju mal-Caritas, jibqa' jmur il-Caritas u mbagħad il-Caritas jgħidulna meta ndaħħluh għad-detoxification.

Jiġifieri prattikament, m'aħna qed neskludu assolutament lil ħadd milli jmur għal xi programm.

L-Aġenzija sedqa fetħet servizzi differenti biex jipprovaw jirrispondu għall-esiġenzi li jkollu l-klijent.

Importanti ngħid li x-xogħol tagħna m'huwiex ibbażat fuq hearsay imma huwa bbażat fuq xjenza, we are scientifically based.

Id-dożi tal-methadone li nagħtu u l-iżviluppi ġodda li nagħmlu fit-trattament, huma scientifically based.

Per eżempju wara li s-sistema tan-naltrexone ġiet introdotta fl-Ewropa, aħna konna wieħed mill-ewwel pajjiżi li ntroduċejniha f'Malta u ntroduċejniha għaliex ġenituri bdew jgħidulna li kienu se jħallsu somom kbar ta' flus biex jieħdu t-tfal tagħhom Milan jew Iżrael - fil-fatt xi wħud minnhom ħaduhom f'dawn il-pajjiżi - biex jibbenefikaw minn dan it-trattament u għaldaqstant, fil-kuxjenza tagħna aħna ħassejna li jekk xjentifikament dan it-trattament jista' jitħaddem f'Malta, għaliex m'għandniex nħaddmuh ukoll?

Bħalissa qed naraw kif nippruvaw nintroduċu treatment modalities ġodda, per eżempju, l-użu tal-buprenorphine minflok il-methadone, pero', peress li Malta huwa suq żgħir ħafna, l-aġenti lanqas biss irrispondewna u allura qed nipprovaw naslu permezz ta' aġenti oħra fl-Ewropa.

Problema oħra li għandna tikkonċerna nisa tqal, imma anke f'dan il-każ jeżisti liaison tajjeb ma' l-ante-natal department u maċ-child protection unit.

M'hemmx dubju li s-servizzi tagħna are in an evolutionary phase, imma kull min jixtieq jiġi għar-referrel meeting li semmejt, jista' jiġi.

Jekk għandhom klijenti li għandhom bżonn id-detox in-patient, nirreferuhom.

Aħna ma nirrifjutaw l-ebda klijent li jiġi.

Hemm pazjenti Għawdxin li jiġu għandna għat-treatment, minkejja li ġieli jista' jkun hemm problema ta' komunikazzjoni għax ikunu qed jieħdu l-methadone minn Malta imbagħad jeħduh minn Għawdex.

IĊ-CHAIRPERSON: Hemm il-possibbilta' li jintuża l-isptar ta' Għawdex għad-detoxification?

DR. GEORGE GRECH: Iva, imma f'dak il-każ il-pazjent jaqa' taħt ir-responsabbilta' diretta tal-psikjatra jew ta' min ikun qed jirrappreżentah f'Għawdex.

Fil-fatt ġieli jkollna klijenti li jkunu jridu jmorru Għawdex - forsi jkunu se jmorru għal xi party - u jkunu jippreferu jieħdu l-methadone minn hemm.

Imma mingħalija, żewġ pazjenti biss hemm li qed jieħdu l-methadone b'mod regolari minn Għawdex u jinżlu għandna, biex naġġustjawlhom id-doża.

IĊ-CHAIRPERSON: Hawn mistoqsijiet għal Dr. Grech?

L-Onor.

JEAN PIERRE FARRUGIA: Inti semmejt l-iscreening ta' promiscuous patients li ħafna minnhom huma komuni għaż-żewġ problemi.

Jien naħseb li dan huwa l-mod kif wieħed irid jaħdem.

Naħseb li l-Aġenzija sedqa tista' tagħmel ċertu riċerka fuq early school leavers, liema riċerka 'l quddiem tgħin biex nies f'high risk category jiġu targeted.

Per eżempju huwa fatt li r-rata ta' illitteriżmu f'ħabsijiet Amerikani hija fenomenali.

Jien m'għandix dubju, u Dr. Grech jista' jikkonferma dan li qed ngħid, li r-rata ta' illitteriżmu ta' drug addicts hija pjuttost għolja.

Jien naħseb li dan il-konċett ta' pep smear tests jista' jiġi mwessa' b'mod biex nipprovaw insibu l-higher risk cases f'oqsma oħra, anke bl-għajnuna ta' dipartimenti oħra.

Jien naħseb li f'Malta - u din hija ħaġa li żgur tgħallimtha mil-laqgħat f'dan il-kumitat - m'hawnx pooling ta' riżorsi fid-diversi oqsma li jistgħu jaħdmu flimkien biex jipprovaw isolvu u jipprevenu ċertu problemi.

Ħaġa oħra li xtaqt ngħid hija li meta jien kont l-Universita' at undergraduate level, it-tobba qatt ma ġew mgħallma fuq dan is-suġġett.

X'inhi s-sitwazzjoni llum?

It-tobba, kif ukoll il-paramedics u n-nurses, illum qegħdin jiġu mgħallma dwar dan is-suġġett?

IĊ-CHAIRPERSON: Apparti l-paramedics, jien naħseb li rridu ninkludu wkoll lit-teachers u l-pulizija.

DR. GEORGE GRECH: Naħseb li dwar dan jistgħu jitkellmu aħjar minni Paul Pace u Sina Bugeja.

Jien inħoss ċerta frustrazzjoni - frustrazzjoni f'sens pożittiv - li aħna qed nimxu għaxar passi 'l bogħod mill-problema.

La l-Aġenzija sedqa, la l-Caritas, la l-OASI u lanqas ħadd ieħor m'hu se jsolvi waħdu l-problema tad-droga.

Ħalli ngħid xi ħaġa dwar id-drug courts.

Mill-Amerka, li għandha esperjenza enormi u funding enormi, qed toħroġ statistika interessanti u qed jidher li l-ikbar impatt li kien hemm biex il-problema tad-droga tiġi kkontrollata, kienet preċiżament l-introduzzjoni tad-drug courts li huma qrati speċjalizzati f'dak li għandu x'jaqsam ma' droga.

Jien xi kultant ikolli l-"unur" li nkun il-Qorti u nibda nara …

IĊ-CHAIRPERSON: Għedtha b'daqsxejn sarkażmu, Dr. Grech!

DR. GEORGE GRECH: Fil-qorti tara tant toqob ta' manipulazzjoni meta fil-fatt jista' jsir ħafna iktar ġid mal-klijent kieku hemm struttura fejn lill-klijent tista' tgħidlu li se tgħinnu jekk isegwi ċertu treatment, u mhux maġistrat jagħtih suspended sentence u ġimgħa wara, maġistrat ieħor jerġa' jagħtih suspended sentence oħra.

Hemm taħwid enormi.

Naħseb li d-drug court ġab ċerta stabilita' għax l-imħallef jew maġistrat, ikun qed jagħmel użu mis-servizzi kollha li jeżistu - il-probation, it-treatment services, il-volontarjat, il-parole - u l-klijent jibqa' jidher quddiemu kull ġimgħa u jagħtih ir-riżultati tal-pipi.

Naturalment il-maġistrat ma jibbażax biss fuq ir-riżultati tal-pipi, imma jara wkoll jekk, per eżempju, fetaħx iktar każijiet kriminali li hija gauge importanti ħafna tat-treatment li qed jingħata, jew jekk ħax l-HIV jew il-Hepatitis C. Dawn huma parametri importanti ħafna, imma aktar importanti huwa l-fatt li l-klijent jaf li hemm xi ħadd li qiegħed isegwih u jaf li hemm rewards u defeats jekk mhux se jsegwi b'ċerta konsistenza t-trattament.

Fl-Amerka, fejn id-drug courts ħadmu b'mod tajjeb, ir-rata ta' kriminalita' related to drug abuse, niżlet b'mod drammatiku.

Pero', pass bħal dan ma jiddependix minna biss.

L-Aġenzija sedqa u l-probation officers laqgħuha din l-idea u se nagħmlu position paper fuqha, imma anke l-aġenziji l-oħra jridu jimxu paripassu.

Nixtieq naraw żviluppi f'dan ir-rigward.

Qed ikollna ħafna żgħażagħ ta' 16 jew 17-il sena li diġa' qed jittaqqbu, jiġifieri mhux qed jieħdu l-ħaxixa, imma diġa' qed jieħdu l-eroina.

Is-servizzi li għandna huma geared għal chronic addicts, huma aktar geared għal adulti li jkunu ilhom żmien bil-vizzju tad-droga.

M'għandniex servizzi għal dawn iż-żgħar.

Għandna wkoll min għandu problema ta' dual diagnosis, fejn qed ibati minn mard mentali u minn problema tad-droga.

Nikkalkulaw li bejn 30% u 40% tal-klijenti li naraw aħna, għandhom ċertu problemi, bħalma hi l-psikożi.

Naturalment diffiċli tgħid jekk il-marda hijiex relatata mad-droga jew inkella ġietx qabel id-droga, imma xorta waħda dawn il-persuni għandhom bżonn it-trattament u dawk jenħtieġu servizz speċifkament għalihom, pero' hemm limitu x'tista' toffri.

Nixtieq insemmi wkoll l-iscreening kbir li nagħmlu fuq il-Hepatitis C, Hepatitis B u l-HIV.

L-iscreening isir b'mod professjonali u b'mod kontinwu u fil-każ ta' l-HIV, isir pre-test counselling u post-test counselling.

IĊ-CHAIRPERSON: Int semmejt il-burn-out ta' l-impjegati tagħkom.

Għandkom servizz partikolari għalihom biex jgħinhom fid-diffikultajiet li jiltaqgħu magħhom?

DR. GEORGE GRECH: Għal kull ħaddiem fl-Aġenzija sedqa, minn care worker sa l-ogħla grad, hemm sistema ta' supervision li hija wkoll sistema ta' support.

Isiru ħafna laqgħat bejn it-timijiet li għandna u jiddispjaċini meta ma nkunx nista' nattendi għax ikun inqalgħali xi ħaġa, għax naħseb li dik hi l-forte tagħna.

IĊ-CHAIRPERSON: Fr. Cordina qal li m'għandux ċans jiġbor l-istatisika u napprezza li jgħid li jippreferi jaħdem man-nies milli juża l-ħin biex jiġbor l-istatistika, pero' bħala tools, hemm xi mod kif kulħadd jibda juża l-istess tools?

DR. GEORGE GRECH: Jien ma naċċetta qatt li aġenzija, hijiex governattiva jew le, ....

IĊ-CHAIRPERSON: Inti tara diskrepanza jew hija biss perception tagħna li hawn diversi ...?

DR. GEORGE GRECH: Naħseb li l-ebda gvern ma jista' jiżviluppa policy dwar il-problema ta' droga u alkoħol jekk ma jafx x'inhi l-problema.

Jekk m'għandekx statistika, kemm mil-lat governattiv u kemm mil-lat ta' NGOs, ma tistax tiżviluppa ċertu policies.

Għar-rigward ta' l-Aġenzija sedqa, nista' ngħid li kemm iċ-Chief Executive li kellna qabel, u kemm dik ta' issa, taw importanza kbira lid-dipartment tar-riċerka u fil-fatt iċ-Chief Executive preżenti saħħet aktar dan id-dipartiment.

Jien ma nistax nittratta xi ħaġa li ma nafx x'inhi.

Jekk m'għandekx statistika, qisek qed tilgħab id-darts mingħajr ma taf fejn hi d-dart board!

IĊ-CHAIRPERSON: Ma taħsibx li meta jkollok conflicting evidence, tħawwad iktar, mhux biss lil min irid jipprova joħroġ policy ...?

DR. GEORGE GRECH: Imma jekk jien se nagħti statistika ħażina, jew se nimmanipulaha, min hu responsabbli, jista' jaqbad u jqaċċatli rasi.

IĊ-CHAIRPERSON: Mhux qed ngħid li xi ħadd, intenzjonalment, jgħawweġ l-istatistika.

Mhux qed ngħid li xi aġenzija jew għaqda, toħroġ statistika mbagħbsa b'mod intenzjonat.

DR. GEORGE GRECH: Lanqas biss nimmaġinaha.

IĊ-CHAIRPERSON: Ma taħsibx li jekk tinħareġ statistika konflinġenti nkunu qegħdin nagħmlu disservice kemm lin-nies in ġenerali - jew għax inbeżżgħuhom iżżejjed jew għax nagħtuhom l-impressjoni li l-problema m'hijiex daqskemm fil-fatt hi - u kemm lil min irid joħroġ il-policies?

Ma taħsibx li b'hekk tkun qed tnaqqas mill-forza lil min irid jieħu ċertu deċiżjonijiet?

DR. GEORGE GRECH: Jien naħseb li jekk nagħtu statistiċi li m'humiex korretti, ikun ukoll żball kbir għall-klijenti stess.

Per eżempju, jekk is-success rate tar-riabilitazzjoni tagħna hija ta' 30%, biex nagħti ċifra, inutli ngħid lil min se jidħol għall-programm li s-success rate hija ta' 100% għax inkun qed nagħtih false hopes u allura bilfors jaħseb li jekk is-success rate hija ta' 100% se jgħaddi qisu passattur u m'għandux bżonn jaħdem, imma jekk ikun jaf li s-success rate hija 30%, jaf li jrid jaqta' bi sninu.

Allura bi statistika żbaljata, tkun qed tagħmel disservizz kemm lill-klijent u kemm lill-pajjiż għax ma jkunx jaf fejn eżattament hi l-problema.

IĊ-CHAIRPERSON: Considering all this - u din il-mistoqsija mhux qed nagħmilha biss lil Dr. Grech imma qed nagħmilha lil kull għaqda hawn preżenti u nixtieqkom li tirrisponduha meta jkun it-turn tagħkom li titkellmu - u considering li lkoll kemm aħna nemmnu u naħsbu li hemm bżonn li kemm jista' jkun ikollna stampa ċara, kien hemm xi tentattivi biex ilkoll kemm intom tingħaqdu bejnietkom ħalli tipprovaw taslu?

DR. GEORGE GRECH: Naħseb li issa, bil-ħolqien tal-commission, huwa ż-żmien opportun biex nibdew.

IĊ-CHAIRPERSON: Jiġifieri bdejtuha.

DR. PAUL MICALLEF (Rappreżentant tal-Caritas): Jien ġej mill-Caritas u nagħmel ukoll parti minn National Commission against Drugs, Alcohol and other Dependencies li twaqqfet is-sena l-oħra.

Waħda mill-affarijiet li bdejna naħdmu fuqha bħala kummissjoni, kienet li jkollna database waħda fin-National Commission fejn kull xahar tintbagħat id-data minn kull organizzazzjoni.

Il-kummisjoni hija governattiva u diġa' ltaqgħet mal-kapijiet ta' l-aġenziji lokali u llum din l-istatistika qed tinġabar u ilha tinġabar mill-1 ta' Jannar ta' din is-sena.

Hopefully, tibqa' tinġabar u tibqa' tintbagħat f'post ċentralizzat li m'huwiex immexxi minn xi organizzazzjoni, imma jkun post newtrali li wara li jevalwa u jagħmel analiżi ta' l-istatistika, iqassam l-informazzjoni lil kull organizzazzjoni.

IĊ-CHAIRPERSON: Nieħdu gost nisimgħu li dawn l-affarijiet bdew isiru għaliex din hi waħda mill-affarijiet li kienet verament tinkwieta lil bosta minna.

JEAN PIERRE FARRUGIA: Anke l-għaqdiet mhux governattivi se jkollhom aċċess għal din l-informazzjoni?

Per eżempju, l-OASI ....?

DR. PAUL MICALLEF: Ma nafx x'qed tagħmel l-OASI imma lill-OASI nbagħtet formula, bħalma ntbagħtet lill-Caritas fejn naħdem jiena, sabiex tinġabar l-istatistika.

Naturalment hemm ċertu deadlines, infatti l-15 ta' April hija l-ewwel deadline biex tintbagħat l-istatistika ta' Marzu u mbagħad sat-30 ta' April, trid tintbagħat l-istatistika backdated ta' Jannar u Frar.

IĊ-CHAIRPEROSN: Nixtieq li Fr. Cordina jgħaddi l-kummenti tiegħu dwar dan.

DUN MANWEL CORDINA: Safejn naf jien, il-karta li ntbagħtet mill-kummissjoni tirrigwarda l-first contacts.

M'hijiex statistika li turik an ongoing situation imma turik biss il-contacts li jsiru.

Kif diġa' għedt, jien għandi problema ta' riżorsi.

Jien m'għandix nies biex jagħmlu dan ix-xogħol.

Dejjem bagħatniha l-informazzjoni, infatti sa Diċembru stajt naffordja li jsir dan ix-xogħol, imma issa ma nistgħux inlaħħqu.

IĊ-CHAIRPERSON: Jiġifieri int qed tgħid li għandek problema biex tipparteċipa f'dan l-exercise.

Dr. Micallef, il-Caritas qed tipparteċipa f'dan l-exercise?

DR. PAUL MICALLEF: Minħabba l-fondi li nirċievu bħala NGO, kull sitt xhur aħna rridu nibagħtu evaluation report lill-gvern li jinkludi l-istatistika li niġbru kull xahar.

Jiġifieri ilha tinġabar statistika, iżda minn din is-sena, sar attentat differenti over and above ix-xogħol li normalment tagħmel kull organizzazzjoni.

Jekk inti qed tirċievi fondi mingħand il-gvern, trid tibgħat l-evidenza ta' x'qed tagħmel b'dawk il-fondi, trid turi fejn qed imorru l-flus.

DUN MANWEL CORDINA: Sa Diċembru, b'xi mod jew ieħor, konna nwasslu, kien jirnexxili nibgħat l-istatistika li kienet tinġabar kull xahar.

Qatt ma kellna problema dwar dan, imma l-istaff tiegħi ma nistax naħarqu iktar milli diġa' ħraqtu.

Fil-preżent qiegħed f'sitwazzjoni li lili, l-istatistika ma tgħinnix.

Nibgħathiex jew le, lili mhux se tgħinni.

Kif qed ngħid ċar u tond fir-rapport, jekk in six months' time ma nsibx is-soluzzjoni, is-servizzi kollha jridu jagħlqu.

Dan jistgħu jikkonfermawh l-istaff tiegħi li qiegħed hawnhekk preżenti.

Per eżempju, kelli nordna impjegat jitwarrab biex jistrieħ u r-riżultat kien li l-oħrajn kellhom jidħlu minfloku biex jissupplixxuh.

Jien ma nistax nibqa' sejjer hekk.

Naqbel li l-istatistika għandha tinġabar.

Naqbel li għandna nkunu serji, imma serji min-naħa tagħna biss?!

Kulħadd jitlob minna!

Tgħidli, imma l-gvern qiegħed jagħti.

Veru qiegħed jagħti, imma mhux qed jagħti biżżejjed.

Għas-servizz li qed jintalab minna u għar-responsabbilta' li għandna, mhux qed jagħti biżżejjed.

JEAN PIERRE FARRUGIA: Fr. Cordina, għalik, il-ħolqien ta' din il-kummissjoni, m'hijiex xi ħaġa pożittiva?

DUN MANWEL CORDINA: Aħna ilna mill-1998 f'dan il-qasam u dejjem kont fil-kummissjonijiet li kellna u għalhekk ma nifhimx għaliex l-OASI m'hijiex rappreżentata fuq il-kummissjoni.

Fuq liema kriterju bqajna barra?

F'ċertu affarijiet jafu bina, u f'ċertu affarijiet oħra, m'aħniex relevanti.

Ilni tmien snin ma nistax nifhimha din.

JEAN PIERRE FARRUGIA: Imma Dr. Grech, li wieħed irid jinżalgħu l-kappell, bħalma wieħed irid jagħmel lilek ukoll għall-esperjenza kbira li għandkom f'dan il-qasam, qal li jekk ma jkollokx statistika, qisek qed tilgħab id-darts mingħajr ma tkun taf fejn hi d-dart board.

Aħna t-tobba wkoll suppost ninformaw lid-Dipartiment tas-Saħħa meta niltaqgħu ma' xi każ, per eżempju, ta' gattone, imma ma naħsibx li lill-gvern se tagħmillu daqshekk differenza jekk ikun jaf li hawn ħafna każijiet ta' gattone, jew li hawn ftit iktar mis-soltu, waqt li f'dan il-qasam, fejn inti qed tiddilja ma' problemi diversi, problemi ta' etajiet differenti, ta' risk groups differenti, l-istatistika hija importanti.

Jiġifieri kulħadd irid jagħmel sforz biex iżomm l-istatistika.

DUN MANWEL CORDINA: M'iniex ngħid li l-istatistika m'hijiex importanti.

Jien qed ngħid x'inhi s-sitwazzjoni tal-Fondazzjoni OASI.

In six months' time, l-OASI mhux se tibqa' teżisti.

Ilni tliet snin ngħid li x-xogħol qed jiżdied.

Ilni tliet snin ngħid li n-numru ta' nies li qegħdin jitolbu l-għajnuna tagħna qed jiżdied kuljum.

Jien nista' naqbad u nagħlaq il-bieb u ma nerfax ir-responsabbilta' aktar.

Jien ġieli nagħmel ġranet sħaħ mingħajr ma nara l-istaff tiegħi.

Jien nagħmel is-secondary prevention, il-counselling personali li huwa qabel il-problema ta' l-addiction, u mhux qed nesaġera meta ngħid li ġieli nagħmel ġranet sħaħ mingħajr ma nara l-istaff tiegħi.

Tnejn biss għandi fuq il-prevention.

Għandi għajnuna minn xi volontarji, imma l-istaff huwa maħnuq.

JEAN PIERRE FARRUGIA: Fil-bidu inti għedt li għandkom xi 20 impjegat.

Kif tispjega li għandkom iktar staff milli hawn f'Malta?

DUN MANWEL CORDINA: Għandi 20 ruħ fit-tliet dipartimenti flimkien.

JEAN PIERRE FARRUGIA: U Malta hawn inqas minn 20 ruħ?

DUN MANWEL CORDINA: Dr. Grech qed jitkellem biss mil-lat tad-Detox.

DR. GEORGE GRECH: Aħna bħala aġenzija qegħdin ħafna aktar minn hekk.

Aħna m'għandniex biss id-Detox, iżda għandna Santa Marija, l-Alcohol Unit, l-administration, eċċ. Bejn wieħed u ieħor, qegħdin xi 86 impjegat.

Sinjura President, nixtieq nippreċiża xi ħaġa dwar il-kummissjoni.

Lanqas l-Aġenzija sedqa m'għandha rappreżentant fuq il-kummissjoni u Dr. Paul Micallef, m'huwiex fil-kummissjoni bħala rappreżentant tal-Caritas imma qiegħed on his own steam bħala espert, bħala clinical psychologist.

DR. PAUL MICALLEF: Infatti din il-kummissjoni m'hijiex mwaqqfa fuq it-terms of reference li kellhom kummissjonijiet oħra fil-passat.

Il-Ministru Gonzi xtaq li jkollu kummissjoni magħmula minn esperti f'dan il-qasam u b'hekk għażel team ta' nies li jirrappreżentaw numru ta' dixxiplini, per eżempju, il-liġi, it-tagħlim, is-psychology, is-psychiatry, l-mediċina u rappreżentanti mill-Law Enforcement Unit.

Jien m'għedtx li fil-kummissjoni qed nirrappreżenta l-Caritas imma għedt li jien membru tal-kummissjoni u naħdem il-Caritas.

IĊ-CHAIRPERSON: Jiġifieri m'initix qiegħed hemm bħala rappreżentant tal-Caritas.

MICHAEL ASCIAK: Nixtieq nagħmel mistoqsija lil Dr. Grech.

Il-pazjenti tiegħi li huma drug addicts, juru ċertu reżistenza għal methadone u meta nirriferihom, ma jkunux iridu jiġu.

Xjentifikament, kemm hi ġustifikata din ir-reżistenza għax kultant ma nkunx f'pożizzjoni li nara jekk verament huwiex każ ġenwin jew huwiex każ li wieħed qed jipprova jaħrab mir-responsabbilta'?

DR. GEORGE GRECH: Jiġifieri li ma jiġux għall-methadone?

Il-problema tal-methadone hija kumplessa.

Il-methadone huwa mezz, imma ovvjament hemm min jirnexxielu u hemm min ma jirnexxielux.

F'aġenzija bħal tagħna, il-prinċipju tal-harm reduction bilfors ikollok tagħmlu.

Bażikament għandek numru ta' nies, li minkejja li jibdew jagħmlu programmi, deħlin u ħerġin il-ħabs u kif jerġgħu joħorġu mill-programm jew mill-ħabs, terġa' ssibhom fuq l-għatba tad-Detox.

Tixtieq u tipprova u tibqa' tittama li twassalhom għal abstinence, imma xi wħud minnhom, tant ikunu żvantaġġati u tant ikollhom problemi kbar li ma jirnexxielekx, pero' fl-istess waqt għandek ir-responsabbilta' li għallinqas dan ma jibqax jitqabbad u tipprova tbiddillu ċertu patterns of behaviour.

Anke jekk se jibqa' addict, tipprova tbiddilhomlu.

U jekk il-klijent jibqa' ma jrid jagħmel xejn, jien bħala professjonist, tabib jew nurse, għandi responsabbilta' lejn il-familja tiegħu.

Jiġifieri għalkemm naf li mhux qed nasal għar-riżultat li nixtieq, għallinqas qed inżommu f'kuntatt permezz tat-treatment li qed nagħtih, għallinqas qed narah darba kull ħmistax, qed niċċekkjalu d-demm u qed nistaqsih dwar il-familja tiegħu.

Għallinqas qed nagħmel ċertu tip ta' intervent u nittama li jsir xi ħaġa fil-ħajja tiegħu.

Ma' xi wieħed minnhom, se tasal, se jkun hemm wieħed li jgħid li xaba' f'din it-tip ta' ħajja u jrid jieqaf.

Fid-Detox se nagħmlu riċerka fuq nies li qegħdin fuq ċertu ammont ta' methadone għax illum, minn riċerka li saret f'ċentri kbar fl-Amerka, qed jidher li konna qed nagħtu dożi żgħar ta' methadone.

Id-doża trid tiżdied jekk trid iżżomm dak li nsejħulu l-long term methadone, imma fl-istess waqt, irid ikollok parametri ċari li hemm change of behaviour fil-klijent, li ma jibqax juża drogi - u bi drogi m'iniex infisser biss eroina, imma anke kokaina u valium - li jipprova jżomm impjieg, li ma jkunx ta' biża' waqt li qiegħed under treatment u li jnaqqas il-kriminalita'.

Din hija waħda mill-iktar gauges li jiġu monitored barra minn Malta.

MICHAEL ASCIAK: Imma fl-opinjoni tiegħek, ir-reżistenza għall-methadone hija ġustifikata, taken in a clinical context?

DR. GEORGE GRECH: Diffiċli tgħid; trid tara l-klijent għax kull każ huwa differenti, pero' m'hemmx dubju li l-methadone hija addictive.

Jekk għandna xi ħaġa aħjar mill-methadone, nużawha.

Għalhekk se nintroduċu l-buprenorphine, għax ma jistax ikun li nibqgħu nżidu n-numru ta' nies fuq il-methadone.

Anke mil-lat fiżiku, id-Detox ma jistax jilqa' aktar nies.

DR. PAUL MICALLEF: Wieħed mis-servizzi li fetħet dan l-aħħar il-Caritas, huwa servizz speċifikament għal min qed jipprova jieqaf milli jieħu l-methadone.

Waħda mill-concerns li kellha u għad għandha l-Caritas, huwa proprju n-numru kbir ta' klijenti li qed imorru għall-methadone.

Hija spiża enormi fuq il-gvern u fuq il-pubbliku Malti.

M'hijiex ċajta li jkollok 400 persuna jieħdu l-methadone kull xahar.

It is an addiction in itself u allura wieħed mis-servizzi li ftaħna dan l-aħħar, kien biex ngħinu lil min irid jieqaf jieħu l-methadone because coming off methadone, is as difficult as coming off drugs.

Sinjura President, l-ewwel inti għamilt sinjal li qed isir il-ħin, waqt li aħna ġejna mistiedna hawnhekk ....

IĊ-CHAIRPERSON: Intom se jkollkom ċans titkellmu f'laqgħa oħra.

Taħsibx li aħna ġibnikom hawn and I'm going to let you off billi titkellem ....

DR. PAUL MICALLEF: L-ittra tiegħek ma tatx dik l-impressjoni.

Fl-ittra qed jingħad biex niġu llejla ....

IĊ-CHAIRPERSON: Nies bħal Dr. Grech u Ms. Sina Bugeja huma mdorrijin jiġu għal dawn it-tip ta' laqgħat.

Caritas ġew mistiedna għal laqgħat meta konna qed niddiskutu suġġetti oħra, per eżempju, meta konna qed niddiskutu l-mental health u jafu li kellna xi disa' laqgħat fuq is-suġġett, jiġifieri this is not a one off meeting.

Mhux għax illum ma tajtux il-presentation u l-esperjenzi tagħkom, we are going to stop here.

Dan huwa eżerċizzju.

Jien ħadt pjaċir narakom it-tlieta ħdejn xulxin confronting experiences u f'laqgħat oħra, Caritas, oqsma oħra ta' l-Aġenzija sedqa, Assoċjazzjoni Ġenituri Nħarsu 'l Uliedna, Gam Anon, eċċ, kollha se jkollhom l-opportunita' li jagħtu l-esperjenzi tagħhom u jesprimu l-concerns tagħhom.

Kieku ridna li kulħadd jagħti l-veduti tiegħu llum, kieku ma kienx ikollkom iktar minn ħames minuti kull wieħed, and that is not the idea of this exercise.

Biex tingħata ċans titkellem għal ħames minuti biss, aħjar ma tiġi xejn.

Din il-ġimgħa l-Parlament se jieqaf għall-Easter recess u jerġa' jiltaqa' fit-2 ta' Mejju u allura l-laqgħa li jmiss, jekk ma jinqala' xejn sa dakinhar, se tkun dakinhar it-2 ta' Mejju fis-7.00 p.m. Bħas-soltu terġgħu tirċievu ittra minn għandna, iżda tajjeb li tniżżlu minn issa din id-data fid-diary tagħkom.

Nixtieq nirringazzja lil kull min attenda u nixtieq nirrangrazzjakom għall-interess li wrejtu.

Niltaqgħu fit-2 ta' Mejju u għal darba oħra nixtieq niskuża ruħi għall-interruzzjonijiet kontinwi li kellna, pero' kienu interruzzjonijiet li ma kellniex kontroll fuqhom.

Grazzi ħafna u l-lejl it-tajjeb.

Fid-9.05 p.m. il-Kumitat aġġorna għal nhar it-Tlieta, 2 ta' Mejju, 2000 fis-7.00 p.m. bl-istess aġenda.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 11 ta' April, 2000

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.30 p.m

L-Onor.

Helen D'Amato, President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 29 li saret fil-21 ta' Marzu, 2000 kienu konfermati.

SERVIZZI FIL-QASAM TA' L-ADDICTIVE BEHAVIOUR

Fis-7.32 p.m. il-Kumitat kien sospiż peress li kien hemm sejħa għal quorum fil-Kamra tad-Deputati, u rriżuma fis-7.42 p.m.

Il-Kumitat stieden lil Dun Manwel Cordina, Direttur Ġenerali tal-Fondazzjoni OASI, jieħu sehem fid-diskussjoni.

Dun Manwel Cordina ppreżenta lill-Kumitat ir-rapport annwali tal-Fondazzjoni OASI għas-sena 1999 u kopja ta' petizzjoni mibgħuta lilu minn erba' kapijiet ta' skejjel dwar il-qagħda taż-żgħażagħ f'GĦawdex b'riferenza għal bejgħ ta' alkohol lil tfal u żgħażagħ u magni tal-logħob fil-viċinanzi ta' l-iskejjel.

Fis-7.55 p.m. il-Kumitat kien sospiż peress li kien hemm sejħa għal quorum fil-Kamra tad-Deputati, u rriżuma fit-8.00 p.m.

Fit-8.10 p.m. il-Kumitat kien sospiż peress li kien hemm sejħa għal quorum fil-Kamra tad-Deputati, u rriżuma fit-8.12 p.m.

Il-Kumitat stieden ukoll lil Dr George Grech, Clinical Director, fid-Detox Centre.

Matul id-diskussjoni tkellem ukoll Dr Paul Micallef mill-Caritas.

Fid-9.05 p.m. il-Kumitat aġġorna għal nhar it-Tlieta, 2 ta' Mejju 2000 fis-7.00 p.m. bl-istess aġenda.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 28

It-Tlieta, 2 ta' Mejju 2000, fil-5.15 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tlieta, 2 ta' Mejju 2000, fil-5.15 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

28 ta' April 2000 SKRIVAN TAL-KAMRA


LAQGĦA NRU.

It-Tlieta, 2 ta' Mejju 2000

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.18 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor Carmelo Abela u l-Onor Joe Mizzi.

Il-Kumitat qabel li fit-tieni paġna tal-minuti ta' laqgħa numru 27 li saret fl-20 ta' Marzu 2000, fit-tarf tal-paragrafu:

"Fuq punt imqajjem mill-Onor George Vella, il-Kumitat iddiskuta l-kwestjoni konnessa max-xiri ta' karti bla watermark mill-Parlament"

għandu jiżdied il-kliem ", u saret riferenza għar-rapport imħejji mill-uffiċċju ta' l-iSpeaker li tqassam liż-żewġ naħat tal-Kamra".

Il-Minuti ta' Laqgħa Nru 27 li saret fl-20 ta' Marzu 2000, kif emendati, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kumitat li l-ħsieb tal-Gvern kien li matul din il-ġimgħa ssir id-diskussjoni fuq it-Tieni Qari ta' l-Abbozz ta' Liġi li jemenda l-Att dwar Awtorita' dwar it-Trasport Pubbliku (Abbozz Nru 29), u wara tibda d-diskussjoni fuq it-Tieni Qari ta' l-Abbozz ta' Liġi għat-Twaqqif ta' Awtorita' ta' Malta dwar il-Komunikazzjoni (Abbozz Nru 71), l-Abbozz ta' Liġi dwar l-Awtorita' għas-Saħħa u s-Sigurta' fuq il-Post tax-Xogħol (Abbozz Nru 63), u l-Abbozz ta' Liġi li jemenda l-Att dwar il-Bastimenti Merkantili (Abbozz Nru 30).

Huwa indika li fil-futur għandha titkompla d-diskussjoni fuq it-Tieni Qari ta' l-Abbozz ta' Liġi li jemenda l-Att dwar il-Protezzjoni ta' l-Erarju (Abbozz Nru 3).

Fuq talba tal-Viċi Prim Ministru u Ministru għall-Politika Soċjali, l-Oppożizzjoni indikat l-għadd ta' kelliema li kien għad fadlilha fuq ir-riżoluzzjoni mressqa mill-Prim Ministru dwar il-qagħda fil-pajjiż.

Il-Viċi Prim Ministru u Ministru għall-Politika Soċjali informa lill-Kumitat li n-naħa tal-Gvern kienet se tara li kemm jista' jkun l-interventi minn kelliema fil-Kamra ma jkunux ta' aktar minn 40 minuta.

Fuq punt imqajjem mill-Onor Joe Mizzi ġie osservat li ma ttieħdu ebda miżuri oħra dwar dak li kien intqal fuq il-kwestjoni tax-xiri ta' karti bla watermark mill-Parlament.

Saret riferenza għal talba li kien għamel sabiex issir investigazzjoni dwar is-servizz ta' mobile phones lill-Whips u Mr Speaker informa lill-Kumitat li amministrattivament kienet saret evalwazzjoni ta' din il-materja.

Fis-6.00 p.m. il-Kumitat aġġorna għal nhar it-Tnejn, 8 ta' Mejju 2000, fil-5.30 p.m.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 31

It-Tlieta, 2 ta' Mejju 2000 fis-7.00 p.m.

Il-Kumitat dwar l-Affarijiet Soċjali ser jiltaqa' nhar it-Tlieta, 2 ta' Mejju 2000 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Servizzi fil-qasam ta' l-addictive behaviour - kontinwazzjoni.

27 ta' April 2000 SKRIVAN TAL-KAMRA